
Da li se onaj ko okupa mrtvaca mora okupati?


* 
* 
* 
* 
* 
* 
* 

 
Da li se onaj ko okupa mrtvaca mora okupati?

Sunnet je da se okupa onaj ko je okupao mejjita, a da uzme ***[abdest](https://pitajucene.com/search/Abdest/questions/ "Pretraži pitanja o abdestu")*** onaj ko ga je nosio. Ebu Hurejre, radijallahu anhu, prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Ko ogasuli mejjita, neka se okupa, a ko ga bude nosio, neka uzme abdest.”* (Ebu Davud, Tirmizi i Ahmed.)  

Islamski učenjaci nisu jednoglasni kada je riječ o autentičnosti ovog hadisa: neki ga smatraju slabim, jedni dobrim, a neki, opet, vjerodostojnim. (Vidjeti: *El-Evsat*, 1/181 i 5/351, *Ilelud-Darekutni*, 9/293, *Hulasatul-bedril-munir*, 1/219, *Tenkihul-tahkik*, 1/73-74, *Et-Telhisul-habir*, 1/205-207, *Šerhu ilelit-Tirmizi*, 1/325, *Hulasatul-ahkam*, 2/941-942.) Iako je ***[hadis](https://pitajucene.com/search/Hadis/questions/ "Pretraži pitanja o hadisima")*** imperativnog karaktera, nijedan islamski ***[učenjak](https://pitajucene.com/search/u%C4%8Denjak/questions/ "Pretraži pitanja o učenjacima")***, osim Ibn Hazma, nije rekao da je to kupanje, odnosno uzimanje abdesta obavezno. (Vidjeti: *El-Muhalla*, 1/250, i *Šerhu ilelit-Tirmizi*, 1/325, od hafiza Ibn Redžeba.)  

Imam Hakim zabilježio je sljedeće Ibn Abbasovo, radijallahu anhu, predanje u kojem stoji da je Poslanik, ﷺ, rekao: *“Ko okupa mejita ne mora se kupati, vaši mrtvi nisu nečisti; dovoljno je oprati ruke.”* (Hakim, Ibn Mulekkin i Zehebi smatraju ovaj hadis vjerodostojnim, a hafiz Askalani i šejh Albani dobrim. Vidjeti: *Hulasatul-bedril-munir*, 1/219, *Et-Telhisul-habir*, 1/208, i *Sahihul-džamia*, 2/952/5408.)  

Ibn Sa‘d i Bejheki sa ispravnim lancem prenosilaca zabilježili su da je Ibn Omer, radijallahu anhu, nosio Seida b. Zejda, klanjao mu dženazu potom  ušao u džamiju i klanjao ne abdestivši se. U drugom predanju stoji da je Ibn Omer, radijallahu anhu, izjavio: “Okupali smo mejita pa su se neki ljudi okupali, a drugi nisu.” (Darekutni i Bejheki. Hafiz Askalani i šejh Albani predanje smatraju vjerodostojnim. Vidjeti: *Et-Telhisul-habir*, 1/208, i *Ahkamul-dženaiz*, str. 72.)  

Slične su izjave prenesene od Ibn Mes’uda, Ibn Abbasa, Sa‘da b. Ebu Vekkasa, Ibn Omera i Aiše, radijallahu anhum. (Abdurrezzak, Ibn Ebu Šejbe i Ibn Munzir, s vjerodostojnim lancem prenosilaca.) A Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


